V sobotu 21. februára sa aj mesto Banská Bystrica zapojilo do projektu bezplatných prehliadok miest pri príležitosti Svetového dňa sprievodcov. Slovenská spoločnosť sprievodcov cestovného ruchu koordinuje toto podujatie na Slovensku pravidelne od roku 2004.
Tento ročník sa niesol v duchu putovania po stopách Štúrovcov pôsobiacich v Banskej Bystrici, keďže rok 2015 bol vyhlásený za Rok Ľudovíta Štúra, pri príležitosti 200. výročia jeho narodenia. Pre návštevníkov boli pripravené štyri prehliadky a na svoje si prišli aj najmenší. Po stopách Andreja Sládkoviča sa návštevníci vybrali v Radvani, druhá prehliadka nás zaviedla do priestorov Literárneho a hudobného múzea a Štátnej vedeckej knižnice, ktoré sídlia v bývalom Župnom dome. Vo Verejnej knižnici Mikuláša Kováča si pripravili interaktívnu zábavnú prehliadku určenú najmä pre rodiny s deťmi. O tom, kto tvoril za stenami bystrických domov, sme sa viac dozvedeli v historickej radnici. Výklad sprievodcu bol veľmi zaujímavo doplnený umeleckým prednesom tvorby štúrovcov a krátkymi divadelnými vstupmi.
Podľa Ľubice Krajči Konzelmannovej z oddelenia cestovného ruchu prilákalo podujatie takmer 400 návštevníkom a už tradične sa radí medzi najúspešnejšie spomedzi všetkých slovenských miest.
(pef)